钦定古今图书集成/方舆汇编/职方典/第1185卷 > 《木兰歌》陈治策
## 钦定古今图书集成/方舆汇编/职方典/第1185卷 > 《木兰歌》陈治策

“我闻木兰一女子，代父从军不惜死。”女也男乎谁得
知，六尺龙蛇乃如此。泣辞爷娘到戎行，甘苦亲同士
卒尝。羽插御林天可汗，铁衣敢畏征途长。一十二年
战场里，仗剑鸣弦锐无比。阴山垒筑韩夫人，瀚海军
开李娘子。阵势旌旗搴弗绝，疾走衔枚风断舌。黄沙
绿海排飞涛，马队残春踏冬雪。日落还营南望歌，声
声怨杀渡黄河。黄河一渡远膝下，翻使亲悲女枕戈。
捷书一旦露章上，天子咨嗟穪伟壮。列名赐赏悬通
侯，木兰但乞归无恙。玉门生入自古稀，凯旋联辔挝
鼍鼙。死生音耗久不一，举家觌面看如迷。将军丰采
号英特，忽改红妆另一格。都头健儿各自嗟，何为同
队殊阡陌。蛾眉燕额原截如，木兰一辙同与徐。从此
不敢量巾帼，还笑男儿读父书。